ՀԻՄՆԱՎՈՐՈՒՄ
«Ճանապարհային երթևեկության անվտանգության ապահովման մասին» օրենքում լրացումներ և փոփոխություններ կատարելու մասին» օրենքի և հարակից օրենքների նախագծերի ընդունման անհետաձգելիության վերաբերյալ

Ներկայացված նախագծերը մշակվել են, մասնավորապես, ներքոշարադրյալ նպատակներով՝
1) նախատեսել հնարավորություն՝ տեխնիկական միջոցների կիրառմամբ իրականացնելու թմրանյութի օգտագործմամբ պայմանավորված ոչ սթափ վիճակում գտնվելու փաստի ստուգում և դրա հիմքով կիրառել վարչական պատասխանատվություն, 
2) խստացնել որոշ ճանապարհային նշանների («Մուտքն արգելվում է», «Բեռնատար ավտոմոբիլների երթևեկությունն արգելվում է», «Երթևեկության ուղղություն բեռնատար ավտոմոբիլների համար» կամ «Կանգառն արգելվում է»), ինչպես նաև կանգառն ու կայանումն արգելող գծանշումների պահանջները խախտելու համար պատասխանատվությունը,
3) խստացնել տրանսպորտային միջոցների վարորդների կողմից մինչև 12 տարեկան երեխաների փոխադրման կանոնները խախտելու համար պատասխանատվությունը,
4) խստացնել տրանսպորտային միջոցը երթևեկելի մասի երկրորդ կամ ավելի շարքում տեղակայելու համար պատասխանատվությունը,
5) խստացնել տրանսպորտային միջոցների վարորդների կողմից կանգառի և (կամ) կայանման կանոնները խախտելու համար պատասխանատվությունը, եթե դրա պատճառով տրանսպորտային միջոցը տարհանվել է պահպանվող հատուկ տարածք,  
6) խստացնել ընդհանուր օգտագործման տրանսպորտային միջոցների կանգառի կետի տարածքում կանգառ կատարելու կամ կայանելու կամ երթևեկելի մասի եզրին ոչ զուգահեռ կայանելու համար պատասխանատվությունը,
7) անհատական շարժունակության (տեղաշարժման) միջոցների վերաբերյալ առկա կարգավորումներում կատարել որոշակի շտկումներ՝ պայմանավորված այդ կարգավորումների գործնական կիրառման ընթացքում ի հայտ եկած խնդիրների լուծմամբ, 
8) հանցավորության դեմ պայքարի միասնական քաղաքականության առկայությանը զուհագեռ՝ բացառել դրա և հանրային առողջության պահպանման առանձին դրսևորումների (թմրամոլության և թմրամիջոցների ապօրինի շրջանառության դեմ պայքարի) համար տարեկան առանձին ծրագրի մշակումը և այն պետական բյուջեի նախագծի կազմում ԱԺ ներկայացնելը։ 
Գործող կարգավորումների պայմաններում թմրամիջոցների ազդեցության տակ տրանսպորտային միջոցներ վարելու դեպքերի պարզումը պահանջում է տևական ժամանակ, ներառյալ՝ բժշկական կազմակերպությունների կողմից արյան կամ մեզի հետազոտության իրականացում, ինչը սահմանափակում է իրավախախտումների հայտնաբերման օպերատիվությունը, ինչպես նաև՝ հետագա հնարավոր նմանատիպ իրավախախտումների կանխարգելման գործընթացի արդյունավետությունը։ 
Բացի այդ, այսօրեական հրամայական է երեխաներին տրանսպորտային միջոցներով անվտանգ փոխադրելու ապահովման խնդիրը։ Մասնավորապես, 2025 թվականին մինչև 12 տարեկան երեխաների մասնակցությամբ արձանագրվել է 404 ճանապարհատրանսպորտային պատահար, որոնց հետևանքով 11 երեխա զոհվել է, իսկ 487-ը՝ ստացել տարբեր աստիճանի մարմնական վնասվածքներ։ Նույն ժամանակահատվածում երեխաների փոխադրման կանոնների խախտումների արձանագրված դեպքերի թիվը կազմել է 11 198՝ 2024 թվականի համեմատ աճելով 5 747-ով կամ 105 տոկոսով։ Նշված տվյալները վկայում են, որ գործող վարչական պատասխանատվության միջոցները բավարար չափով չեն ապահովում համապատասխան կանոնների պահպանումը, և անհրաժեշտ է հնարավորինս սեղմ ժամկետներում վերանայել դրանց տեսակներն ու չափերը՝ ապահովելու պատասխանատվության համաչափ և կանխարգելիչ ազդեցությունը։ Այս համատեքստում, նախագծերի ընդունման ձգձգումը համարժեքորեն կհետաձգի նաև երեխաների անվտանգության բարձրացմանն ուղղված անհրաժեշտ միջոցառումների իրականացումը։
Միաժամանակ, որոշ ճանապարհային նշանների կամ ճանապարհային երթևեկության որոշ կանոնների պահանջների չկատարումը կամ խախտումը խոչընդոտներ է ստեղծում երթևեկության ընդհանուր հոսքի համար և նպաստում խցանումների առաջացմանը։ Ինչպես ցույց են տալիս վերլուծությունները, տրանսպորտային միջոցների կանգառի կամ կայանման կանոնների խախտումների հայտնաբերման քանակը տարիներ շարունակ աճում է։ Մասնավորապես, 2026 թվականի 9 ամիսների ընթացքում հայտնաբերվել է այդպիսի 272 056 իրավախախտում, որը նախորդ տարվա նույն ժամանակահատվածի համեմատությամբ ավելի է 36 656-ով կամ 15,6 տոկոսով։ Ընդ որում, նշված խախտումների շարքում գերակշիռ մասը կազմում են հենց երկրորդ կամ ավելի շարքում կանգառ կատարելու դեպքերը։ Ուստի անհրաժեշտ է առանց անհարկի ձգձգումների սահմանել նշված խախտումներին համարժեք վարչական պատասխանատվության միջոցներ՝ նպատակ ունենալով բարձրացնել երթևեկության կանոնների պահպանման մակարդակը, նվազեցնել երթևեկության կազմակերպման խաթարումները և ապահովել ճանապարհային ենթակառուցվածքների առավել արդյունավետ օգտագործումը։
Անհատական շարժունակության միջոցների վերաբերյալ կարգավորումների կատարելագործմանը միտված լուծումների՝ առավելագույն սեղմ ժամկետում ընդունումն օր առաջ հնարավորություն կտա ապահովել դրանց անվտանգ օգտագործման առավել հստակ պայմաններ, ըստ այդմ՝ նվազեցնելով ճանապարհային երթևեկության մասնակիցների համար առաջացող ռիսկերը։
Մասնավոր պահնորդական գործունեության ոլորտում որոշ իրավախախտումների վերաբերյալ գործերի քննության իրավասությունը ոստիկանությանը վերապահելը հնարավորություն կտա այն համապատասխանեցնել իրավախախտումների հայտնաբերման գործառույթին և բարձրացնել վարչական վարույթի արդյունավետությունը։ Միաժամանակ, ոստիկանության համակարգային փոփոխությունների արդյունքում փորձաքրեագիտական ծառայության՝ ՀՀ քննչական կոմիտեի կազմում ընդգրկվելու պայմաններում անհրաժեշտ է համապատասխանեցնել օրենսդրությունը ձևավորված ինստիտուցիոնալ կառուցվածքին՝ բացառելով գործառույթների և իրավասությունների անհամապատասխանությունը։
Այսպիսով, օրինագծերի փաթեթով առաջարկվող կարգավորումները փոխկապակցված են հանրային անվտանգության ապահովման, այդ թվում՝ ճանապարհային երթևեկության կանոնների պահպանման, երեխաների կյանքի և առողջության պաշտպանության, իրավասու մարմինների գործառույթների հստակեցման և պետական քաղաքականության իրականացման արդյունավետության բարձրացման հրատապ խնդիրների հետ։ Դրանց ընդունման ձգձգումը կարող է հետաձգել նշված խնդիրների լուծմանն ուղղված օրենսդրական մեխանիզմների կիրառումը և սահմանափակել կանխարգելիչ միջոցառումների արդյունավետությունը։
Վերոգրյալի հաշվառմամբ՝ անհրաժեշտություն է առաջացել «Ճանապարհային երթևեկության անվտանգության ապահովման մասին» օրենքում լրացումներ և փոփոխություններ կատարելու մասին» օրենքի և հարակից օրենքների նախագծերի փաթեթը համարել անհետաձգելի։





ՀՀ ներքին գործերի նախարարություն
